Bhí sé ina ollamh le Gaeilge in Ollscoil Wisconsin i Madison 1937–46 agus ina Ollamh le Focleolaíocht Cheilteach agus le Teangeolaíocht Chomparáideach i Chicago 1946–47. Toghadh é ina Leas-Uachtarán ar Chumann Teangeolaíochta Mheiriceá. Deirtear gur chaith sé tréimhse ag obair in Oifig Eolas an Chogaidh in Ambasáid Mheiriceá i Londain. B’fhéidir gur toisc Fraincis agus Gearmáinis gan cháim a bheith aige a iarradh air an cinéal sin oibre a dhéanamh. Tar éis tamaill mar Ollamh le Ceiltis i nDún Éideann ceapadh é ina ollamh sinsearach i Scoil an Léinn Cheiltigh, Institiúid Ard-léinn Bhaile Átha Cliath, i 1949. Bhí sé ina Stiúrthóir ar an Scoil ó 1960 go 1968. Fuair sé comhaltas in Institiúid Ard-léinn na hIndia i Simla i 1969–70 chun staidéar a dhéanamh ar na hÁirígh agus na Ceiltigh. Dúirt David Greene: ‘The years abroad brought him to deepen his interest in two areas in which there has been a constant demand for teaching in American universities: on the linguistic side, the relations between Celtic and other Indo-European languages and, on the literary side, the thematic study of the early Irish sagas’.